РЕШЕНИЕ ЗА ИЗПЪЛНЕНИЕ НА КОМИСИЯТА
от 30 май 2013 година
за признаване на „Biograce GHG calculation tool“ („Инструментa Biograce за изчисляване на емисиите на парникови газове“) за съответстващ на критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета
(2013/256/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване на използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 18, параграф 6 от нея,
като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (2), и по-специално член 7в, параграф 6 от нея,
след консултация с Комитета за устойчиво развито производство на транспортни биогорива и други течни горива от биомаса,
като има предвид, че:
(1)
В директиви 98/70/ЕО и 2009/28/ЕО са определени критерии за устойчивост на биогоривата. Разпоредбите в член 7б, член 7в и приложение IV към Директива 98/70/ЕО са сходни с разпоредбите в член 17, член 18 и приложение V към Директива 2009/28/ЕО.
(2)
В случаите, в които транспортните биогорива и другите течни горива от биомаса (biofuels and bioliquids) следва да бъдат взети предвид за целите, посочени в член 17, параграф 1, букви а), б) и в) от Директива 2009/28/ЕО, държавите членки следва да изискват от икономическите оператори да докажат съответствие на транспортните биогорива и другите течни горива от биомаса с критериите за устойчивост, посочени в член 17, параграфи 2-5 от Директива 2009/28/ЕО.
(3)
Когато даден икономически оператор предостави доказателства или данни, получени в съответствие с призната от Комисията доброволна схема, доколкото тези данни или доказателства са обхванати от решението за признаване на доброволната схема, съответната държава членка не следва да изисква от доставчика да предостави допълнителни доказателства за съответствие с критериите за устойчивост.
(4)
„Biograce GHG calculation tool“ („Инструментът Biograce за изчисляване на емисиите на парникови газове“) бе внесен в Комисията на 19 февруари 2013 г., заедно с искане за неговото признаване. Инструментът може да се използва за изчисляване на емисиите на парникови газове при производството на широк спектър транспортни биогорива и други течни горива от биомаса. Необходимо е доброволните схеми, използващи този инструмент, да осигуряват неговото правилно прилагане, както и спазването на адекватни стандарти за надеждност, прозрачност и независимо одитиране. Информация за признатата схема следва да бъде достъпна на платформата за прозрачност, създадена в съответствие с Директива 2009/28/ЕО.
(5)
При оценката на „Biograce GHG calculation tool“ („Инструмента Biograce за изчисляване на емисиите на парникови газове“) бе констатирано, че тази схема съдържа точни данни за целите по член 17, параграф 2 от Директива 2009/28/ЕО и по член 7б, параграф 2 от Директива 98/70/ЕО и съответства на методическите изисквания, формулирани в приложение IV към Директива 98/70/ЕО и приложение V към Директива 2009/28/ЕО.
(6)
В случай че в схемата настъпят промени, Комисията ще я подложи на оценка, за да установи дали тя продължава адекватно да отразява критериите за устойчивост, за които е призната.
(7)
Мерките, предвидени в настоящото решение, са в съответствие със становището на Комитета за устойчиво развито производство на транспортни биогорива и други течни горива от биомаса,
ПРИЕ НАСТОЯЩОТО РЕШЕНИЕ:
Член 1
Доброволната схема „Biograce GHG calculation tool“ („Инструмент за изчисляване на емисиите на парникови газове Biograce“ - наричана по-долу „схемата“), която е внесена за признаване от Комисията на 19 февруари 2013 г., съдържа точни данни за целите по член 17, параграф 2 от Директива 2009/28/ЕО и член 7б, параграф 2 от Директива 98/70/ЕО.
Член 2
Ако след приемането на настоящото решение схемата претърпи промени в своето съдържание по начин, който би поставил под въпрос основанието за настоящото решение, тези промени трябва да бъдат незабавно съобщени на Комисията. Комисията трябва да направи оценка на съобщените промени, за да установи дали схемата все още адекватно отразява критериите за устойчивост, за които е призната.
Ако има ясни доказателства, че схемата не е изпълнила елементи от съществено значение за настоящото решение, или ако са налице тежки и структурни нарушения на тези елементи, Комисията може да отмени настоящото решение.
Член 3
Настоящото решение е валидно за срок от 5 години.
Член 4
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 30 май 2013 година.